Азнаямленне дашкольнікаў з сямейнымі духоўнымі каштоўнасцямі, традыцыямі мы будуем на аснове пашырэння і паглыблення ведаў дзяцей пра сям’ю і сямейныя адносіны. У гутарках, гульнях, пры чытанні казак і апавяданняў разам з дзецьмі мы высвятляем, што сям’я патрэбна ўсім для таго, каб было цікавей і весялей жыць, каб дапамагаць і клапаціцца адно пра аднаго. Раскрываючы сутнасць узаемаадносін у сям’і, мы звяртаемся да народных прыказак і прымавак пра сямейнае шчасце, сваяцкія адносіны, любоў бацькоў. Дзецям даюцца заданні даведацца ў бацькоў, бабуль і дзядуляў, якія гульні яны любілі ў дзяцінстве, якімі карысталіся лічылкамі, цацкамі.